
Alle kvinner vet at brudepikekjoler er djevelens verk. Uansett hvor sterkt bestevenninna, søstera eller kusina di har forsikret deg om at hun ikke har tenkt å kle deg opp som Frankensteins discobrud, så er det en overveldende stor sjanse for at du vil skride oppover midtgangen innhyllet i møbelstoff, i akkurat den fargen som får deg til å se likblek ut.

Men i dag merker du ikke noe til panikken assosiert med brudepikekjoleprøving. Jane er din eldste venninne, og du vet at hun aldri vil prakke på deg noe uhyrlig. Du har sett bilder av det hun har i tankene –en smakfull stroppekjole i nøytral mørkeblå sateng.

«Champagne?» spør en ekspeditør og holder fram et brett der boblene nærmest spretter ut av glassene.

«Ja takk,» sier Cee Cee, Janes eldre søster og forlover, der hun glir opp på sida av deg og forsyner seg. Cee Cee elsker brylluper –hun er faktisk bryllupsplanlegger, har det som jobb. Du er litt bekymret for at hun har smittet Jane med altfor mye brudehysteri og overdådighet –de fleste bryllupsfestene hun har ansvaret for, får ethvert kongelig bryllup til å fortone seg som en svipptur innom tinghuset etterfulgt av ei rotbløyte på den lokale puben. Du må likevel innrømme at hun har taket på organisering.

«Har du sett kjolen til Jane?» spør du, og daler ned i en av de luksuriøse lenestolene som er stilt opp foran en speilvegg og et lite podium –det perfekte stedet for å se på kjoler.

«Ikke ennå! Men jeg kan nesten ikke vente,» sier Cee Cee, og med skinnende øyne setter hun seg til rette i stolen ved sida av deg. «Og du kommer bare til å dø når Jane forteller deg om forslaget mitt til brudepikekjoler!»

Det høres urovekkende ut. Du skal akkurat til å be om detaljer da Jane kommer ut av prøverommet med et berg av stoff etter seg; butikkinnehaveren er travelt opptatt med å legge slepet til rette.

«Herregud, Jane!» sier du.

Hvis brudekjolen er nydelig, gå til Brudekjolen er nydelig

Hvis brudekjolen er redselsfull, gå til Brudekjolen er redselsfull


Brudekjolen er nydelig

Du snapper etter pusten. Hun ser helt fantastisk ut. Kjolen er hvit; som hennes beste venninne vet du at det kanskje er litt drøyt, men det er tross alt hennes bryllup –hun kan gå med det.

Den har hjerteutringning, lekker blondeoverdel og blondeermer, og da hun stiger opp på podiet, ser vi i speilet at det er en rad med minst tjue små silkeknapper nedover den innsvingte ryggen.

Du kan nesten ikke tro at din beste venninne skal gifte seg. Dere var som erteris i barnehagen, på barneskolen, ungdomsskolen og videregående, og dere holdt sammen gjennom de første datene og kjærlighetssorgene. Nå går hun over i en ny fase –uten deg.

Du er selvfølgelig utrolig glad på hennes vegne, og Tom er grei nok. Du prøver å fokusere på hennes lykke, men du kan ikke la være å synes litt synd på deg selv. Ikke at du er desperat giftelysten, men du skulle ønske at du ikke satt igjen med en følelse av å bli forlatt.

«Hva synes dere?» spør Jane og snur seg litt fra side til side, slik at kjolen virkelig kommer til sin rett.

«Jeg er stum,» sier du.

Cee Cee har reist seg for å gi en hjelpende hånd, og hun retter på det lange, vide skjørtet som brer seg ut i et slep. Det er som om Jane har en stor dam av fløte etter seg.

«For en vakker brud du er, Jane,» sier hun.

Du nikker, kjenner en klump i halsen.

«Ok, jenter,» sier Jane. «Nå er det deres tur.»

For å se brudepikekjolen din, gå til Du ser brudepikekjolen din for første gang


Brudekjolen er redselsfull

Du snapper etter pusten. Hun ser helt redselsfull ut.

Kjolen er kritthvit. Så hvit at det svir i øynene, men det er likevel designen som er det store problemet.

Kjolen har flere folder, rysjer og skulderputer enn en hel sesong av Dynastiet. Utringningen går til langt under brystene, og mellomrommet er fylt med hvite rysjeblonder. Selve kjolelivet og skjørtet er overstrødd med hvite, sammentrykte stoffblomster som ligner et mislykket formingsprosjekt fra barnehagen, og det er en ukledelig lengde på skjørtet –det er noen centimeter for kort til å være langt, og noen centimeter for langt til å være kort.

«Du ser helt fantastisk ut! Det er den lekreste kjolen jeg har sett!» kommer det overstrømmende fra Cee Cee.

Du kaster et blikk på Cee Cee for å se om hun lyver, men i så fall skjuler hun det godt. Jane ser forhåpningsfullt på deg.

Hvis du vil si din ærlige mening om kjolen, gå til Du sier det du mener

Hvis du vil lyve, gå til Du lyver


Du sier det du mener

«Ja?» Jane smiler vagt. «Hva synes du?»

Du griper tak i champagneglasset og tar en stor slurk. Boblene gjør at du må hoste litt –men du har i det minste kjøpt deg litt tid. «Jeg… jeg er ikke helt sikker på om hvitt er den beste fargen til deg,» får du presset fram.

«Hvitt er ikke en farge, det er en nyanse,» glefser butikkinnehaveren og svømmer mot deg, stille som en hai.

«Er det fargen som er problemet?» sier Jane. Hun snur seg mot innehaveren. «Har du denne i lys rosa? Eller korallrødt?»

Rosa? Korallrødt? Det vil bare gjøre saken mye verre. «Øhm… når jeg tenker på det, er det strengt tatt ikke fargen, men mer snittet,» sier du. «Du har så fin figur, Jane, og jeg synes kanskje ikke at den kommer til sin rett i den kjolen.»

«Men jeg har vært her sju ganger. Jeg må ha prøvd hundrevis av kjoler, for helvete. Kan du prøve å presisere?»

En ny slurk champagne. «Alle de rysjene… det er kanskje litt for mye av det gode.»

Jane snur seg for å kikke i et av de store speilene. «Er det sånn at du ikke kan fordra den, eller? Det er viktig at du er ærlig.»

«Mener du det?»

«Selvfølgelig. Du er jo min eldste venninne. Jeg takler det.»

Cee Cee gestikulerer mot deg med en fingerbevegelse over halsen, og innehaveren og assistenten med champagnebrettet stirrer skrekkslagne på deg. Alle venter.

«Ok. Vet du hva, Jane, det finnes ikke en god måte å si dette på. Men…» Du tømmer glasset og trekker pusten. Hun er din beste venninne, og hun fortjener sannheten. «Den er redselsfull. Den er til å spy av. Du ser ut som om du har på deg en diger overdesignet bleie.»

Sjokkert stillhet.

Jane glor på deg. «Hvordan kan du si noe sånt?»

Du burde kanskje ha pakket det inn. Du skylder på champagnen. «Jeg beklager. Det kom visst litt feil ut.»

«Er du misunnelig? Er det dét som er problemet? Fordi jeg har funnet en jeg elsker, og du ikke har det?»

Hvor kom dét fra? Du kjenner at det ligger en kjempekrangel i lufta. «Misunnelig? Nei! Det er urettferdig. Du spurte om hva jeg synes, og jeg er bare ærlig.»

«Det neste blir vel at du sier jeg ikke bør gifte meg med Tom!»

Når sant skal sies, er du ikke overbevist om at Tom, Janes forlovede, er den rette for henne, men det er sannsynligvis ingen god idé å sprenge to sannhetsbomber på én dag.

Jane har fått tårer i øynene. Det blir stille en god stund mens hun ser seg i speilet. Du stålsetter deg for flere anklager, men plutselig setter hun i å le. «Jeg ser jo ut som en schizofren Disney-prinsesse!»

«Eller en eksplosjon på en bløtkakefabrikk,» legger du til.

Jane fniser. «Hva i all verden tenkte jeg på?»

«Jeg liker den!» skyter Cee Cee inn og går i forsvar, men for en gangs skyld blir hun ignorert av Jane.

«Hva med noe sånt?» sier du, går bort til et stativ og trekker ut en enkel, elfenbenshvit silkekjole i vintagestil. «Jeg kikket på den i sted, og tenkte at den ville være midt i blinken til deg.»

«Den er fin,» sier Jane, og du og Cee Cee venter mens Jane og innehaveren forsvinner bak forhenget til prøverommet.

Jane kommer ut igjen –og både du og Cee Cee setter i et gisp. Den er helt nydelig. Perfekt. Den besnærende enkle 20-tallsstilen minner om Den store Gatsby, og kjolen ser ut som om den ble sydd ene og alene for å fremheve Janes slanke figur.

«Takk for at du reddet meg,» sier Jane til deg. «Ok, nå er det deres tur.»

For å se brudepikekjolen din, gå til Du ser brudepikekjolen din for første gang


Du lyver

Hvordan kan du være helt ærlig overfor Jane? Du vet hvor mange kjoler hun har prøvd, alle månedene hun har bladd i kataloger fra Vera Wang og sukket over designernes websider. Kjolen vil kanskje ikke se fullt så ille ut når hun har blitt sminket og stylet på håret.

«Eh… den er… slående,» sier du, og det klinger falskt selv i dine egne ører. Du har aldri vært spesielt god til å lyve.

Jane rynker pannen og ser lenge på seg selv i speilet. «Mener du det?»

«Mmmmhm.» Du klamrer deg til champagneglasset og tar en slurk.

Cee Cee nikker og samstemmer beundrende. Det er et mysterium at en bryllupsplanlegger kan ha så dårlig smak.

«Dere synes ikke den blir for voldsom?»

«Kanskje litt?» kommer det pipende fra deg.

«Men du sa jo at den var slående?»

Og sant nok, bare synet av den kan slå hvem som helst i bakken, i alle fall en med god smak. Du biter deg i leppen.

«Herregud,» sukker Jane. «Jeg ser ut som en bløtkake som slåss mot en dyne.» Hun snur seg mot deg. «Jeg fatter ikke at du ville la meg velge dette uhyret!»

«Eh… jeg ville nok ha sagt det til slutt. Det kom litt brått på.»

«Men hva gjør jeg nå?»

Butikkinnehaveren har for lengst loddet stemningen. Med en feiende bevegelse legger hun fram en elegant, vakkert brodert kjole i vintagestil. «Madame vil kanskje prøve denne?»

Jane sender deg et giftig blikk og forsvinner bak forhenget.

Da hun dukker opp igjen, ser hun virkelig slående ut, og denne gangen kommer beundringen din rett fra hjertet. Hun snurrer rundt foran dere, og du ser på henne at alt er tilgitt.

«Nå er det deres tur,» forkynner hun.

For å se brudepikekjolen, gå til Du ser brudepikekjolen din for første gang


Du ser brudepikekjolen din for første gang

En ny ekspeditør dukker opp med to enorme kjoleposer, og henger dem på et stativ like ved podiet.

«Du kommer til å elske den!» hviner Cee Cee.

Du kaster et nytt stjålent blikk på kjolene i posene. Du har en sterk mistanke om at det er en avgrunn mellom det Cee Cee elsker og det du elsker.

«Jeg vet at jeg har vært inne på noe annet,» sier Jane, «og vi snakket litt om blå sateng da vi tok mål av deg for noen måneder siden, men da Cee Cee og jeg skulle velge duker, fant vi dette nydelige stoffet som vi tror vil stå fint til helheten.»

«Mener du å si at kjolene våre er sydd av samme stoff som dukene?» sier du og må kjempe for å holde de bange anelsene i sjakk.

«Og serviettene!» utbryter Cee Cee. «Genialt, hva? Alle A-kjendisene gjør det.» Hun triver tak i kjolen sin og går inn i et av prøverommene.

Du vil ikke skuffe Jane, og du tar din egen kjole og legger lokk på den nagende undergangsfølelsen. Da du kommer inn i prøverommet, henger du kjolen på en knagg og tar et skritt tilbake for å se nærmere på den. Det ser ikke lovende ut, men den er kanskje ikke så forferdelig når den kommer på, og du kjenner en liten gnist av håp i hjertet.

Du kler av deg til undertøyet, beholder Converse-skoene på, og stiger forsiktig opp i haugen av tungt stoff. Du tar tak i ermene og må faktisk slåss med kjolen, røsker den opp over hoftene og lårene. Den er så trang at du må holde inn magen og hoppe opp og ned for å få den på. Til slutt får du trædd på deg ermene, og du gjør et forsøk på å trekke opp glidelåsen bak, men den kommer bare halvveis før den hekter seg opp. Du vrir og vrikker på deg, men den sitter bom fast.

Cee Cee setter i et hvin utenfor: «Det var det jeg sa, Jane! Den er perfekt!» Hun river opp forhenget til prøverommet ditt. «Hvordan er din?» spør hun.

Du manner deg opp og går ut for å vurdere skadeomfanget.

Cee Cee har små, struttende pupper og lange bein, og hun ser ikke så aller verst ut i kjolen, men på deg er den en ren og skjær katastrofe. Puffermene og den tungemønstrede utringningen får deg til å se ut som en budeie, og hver gang du puster inn, spretter enda en av de små perleknappene i fronten opp. Og så er det fargen. Jane lovet at du ikke skulle få noe sukkerrosa, men denne –Cee Cee insisterer på at fargen heter aprikos, men den ligner mer på harsk laksemousse –er nesten enda verre. Og som om det ikke var nok –en siste fornærmelse: Den er småblomstrete. Du er fristet til å la den bli utsatt for en mystisk ulykke. En tsunami på en indisk restaurant ville kanskje vært tingen.

Innehaveren og skredderen nærmest kaster seg over deg. Den ene stapper brystene dine tilbake i koppene på kjolen, og den andre trekker kjoleryggen sammen og greier å dra opp glidelåsen, med det resultat at de resterende knappene på overdelen spretter opp helt ned til livet.

«Den passer dessverre ikke så godt.» Du konstaterer et innlysende faktum.

«De vil helt sikkert greie å fikse det. Dere kan fikse det, ikke sant?» Jane snur seg mot skredderen, og stemmen hennes når noen høyder som bare brudehysteri kan frembringe. Kvinnen ser tvilende på henne, men hun og innehaveren svinser rundt deg, trekker i stoffet og i sømmene mens du bare står der og håper at alle som skal i bryllupet, midlertidig mister synet rett før vielsen.

Endelig er det over. Du bakser deg ut av det fryktelige plagget, kler på deg og går ut til de andre.

Cee Cee ser på deg og smalner blikket. «Du har ikke sagt noe om hvem du har bedt med deg i bryllupet.»

«Nei, beklager,» sier du. «Jeg har ikke bestemt meg ennå.»

Jane og Cee Cee utveksler blikk.

«Men det er jo neste helg,» sier Jane. «Kan du gi meg beskjed i kveld? Kalligrafen må vite navnene til bordkortene.»

Kalligraf? Huff da. Dette er ikke den avslappede Jane du kjenner og er glad i. Du har faktisk ikke bestemt deg for hvem du skal invitere. Du har ikke fortalt henne om Steve ennå.

Du har truffet ham på nettet –en av de få du tok kontakt med som ikke hadde et bråkjekt brukernavn av den varianten som inneholder tallet 69 –og du må innrømme at hvis du skulle invitere ham, kommer du til å vekke oppsikt. Steve er så pen å se på at folk snur seg etter ham til de får kink i nakken. Og der er vi ved sakens kjerne. På den ene daten dere hadde, var du så opptatt av å finne ut hva som ikke stemte at du knapt tok deg tid til å bli kjent med ham.

Ikke desto mindre var han en enorm forbedring sammenlignet med noen av typene du har vært ute med i det siste. Han hadde sine egne tenner i behold, lo av vitsene dine, og da dere tok en kjapp kaffe etter kinoen, var han raus med tipset til servitøren (alltid et godt tegn). Og enda bedre: Han var ikke pågående eller tafset på deg, og da dere sa ha det, ga han deg et dydig, men like fullt pirrende godnattkyss. Er han for god til å være sann?

Du kan selvfølgelig også dra alene. Bryllupet går jo ikke i stå selv om noen av gjestene ikke er i par. Du vet at enda så mye Jane stresser med dette bryllupet, så vil hun bare at du skal ha det bra, enten du stiller med en date eller ikke. Og det eneste Cee Cee tenker på, er om en eventuell date har spesielle behov når det gjelder mat, hvilken skostørrelse han har, og om han kan plasseres ved sida av brudens døve bestemor eller brudgommens alkoholiserte onkel.

«Jeg må stikke,» sier Jane. «Jeg skal treffe DJ Salinger.»

«Hvem?» spør du.

«Han som skal være DJ i bryllupet. Han skal visstnok være superhot.»

«Og jeg må på flyplassen,» sier Cee Cee. «Bruno og daten hans kommer i ettermiddag. Han har ikke vært hjemme på flere år.»

«Har Bruno med seg en date til bryllupet?» sier du og tenker tilbake på den nådeløse ertingen som Janes og Cee Cees bror utsatte deg for da dere var små. «Hvem er dette kvinnemennesket –en masochist?»

Jane ler. «Bruno har forandret seg –du vil bli overrasket.»

«Høh,» sier du. «Husker du da han satte fyr på håret mitt? Jeg tror ikke jeg kommer over det noen gang.»

Dere sier ha det og går ut av brudesalongen, og du kjenner deg litt deppa. Du trenger en oppmuntring etter den fatale kjolen, og sender en nødmelding til din venninne Lisa. Hun svarer i løpet av et par sekunder, og lover å komme med takeaway og en flaske vin.

Lisa heller den siste dråpen av vinen i glasset og stapper den siste biten av nanbrød i munnen. «Brylluper!» sier hun. «Hvorfor utsetter folk seg for sånt tull?»

Du sukker. «Det skal liksom være den viktigste dagen i livet ditt.»

Lisa snøfter. «Den mest stressende dagen i livet ditt, mener du vel. Hele den industrien er en diger konspirasjon mellom bryllupsplanleggere og blomsterhandlere.» Hun stryker en hånd gjennom det sjokkrosa håret. Det er like bra Jane ikke har spurt henne om å være brudepike –det ville kræsjet voldsomt med det nye antrekket fra helvete og den øvrige bryllupspaletten. «Jeg vil høre mer om denne Steve.»

«Ikke stort å berette,» sier du. «Han virker grei.»

Lisa rynker på nesen. «Grei? Æsj. Høres kjedelig ut.» Lisa har ikke noe til overs for grei –ikke kjedelig heller. Den siste kjæresten hennes var en stuntkvinne med flere piercinger og tatoveringer enn et helt motorsykkeltreff.

Det plinger på mobilen, og det er en SMS fra Jane: «Date? JEG MÅ VITE DET NÅ!»

Hva skal du gjøre? Er bryllupet til din beste venninne egentlig den mest passende arenaen for en date med Steve? Han passer definitivt inn: Han er pen og høflig, og hvis du kommer sammen med ham, slipper du at slektningene til Jane bombarderer deg med spørsmål om kjærlighetslivet ditt. Men du vet ikke om du orker å bruke hele festen på å ta deg av en mann du nesten ikke kjenner, presentere ham for alle og forklare hvordan dere traff hverandre. Du har ikke spesielt lyst til å avsløre at dere har vært på bare én date. Du kan jo velge å være litt vag på det punktet. Men først og fremst: Vil du at Steve skal se deg i den redselsfulle brudepikekjolen? Da vil han vel miste lysten en gang for alle.

Det er kanskje best om du går alene. Lisa skal ikke ha med seg noen, og selv om hun ikke eier romantiske bryllupsfølelser, er hun alltid morsom å være sammen med. Hvis du går alene, kan du virkelig slippe deg løs sammen med Lisa, og du behøver ikke å bekymre deg for om daten din har det gøy eller ikke. Og man vet aldri hvem man treffer i et bryllup: Sa ikke Jane noe om en superhot DJ?

Hvis du vil invitere med deg Steve til bryllupet, gå til Du har valgt å invitere med deg Steve i bryllupet

Hvis du vil gå alene i bryllupet, gå til Du drar til bryllupet alene

